**MAMA**

Neskončna ljubezen, ki večno žari,

se že pred rojstvom dojenčka rodi.

Nihče ne presega njenih darov,

že s praga jih čutim, ko pridem domov.

Neskončna ljubezen je ena sama,

ves svet jo kliče: ljubljena mama!

Zvezdana Majhen

**MAMA (F. Lainšček)**

Mama je zmeraj na tvoji strani.

Tudi če nimaš prav te brani.

Pomaga ti iz zadrege in vse napravi zate,

saj mama zares verjame vate.

Lepo je, da ima tudi mama mamo –

da kdaj nasloni glavo na njeno ramo.

Lepo je, da je babica še skoraj mlada

in te ima neskončno rada.

Ni večjega bogastva na tem planetu,

kot je ljubezen v srcih vseh mam na svetu.

Kaj jim lahko v zahvalo damo?

En tak poljub, kot ga otrok hrani za mamo.

**MAMICA**

Kdor je nima, ni rojen –

Takšen najbrž ni noben.

Če si človek, maček, miš,

Le ob mami preživiš.

Mamica mi da ime,

Prvo pravljico pove,

Z energijami srca

Me spodbuja in crklja.

Mamica mi razloži,

Kaj je dobro in kaj ni,

Da od daleč prepoznam

Pravo pot, kjer hodim sam. (Zvezdana Majhen)

**ODPRI ZAPRI**

Odpri zapri, odpri zapri, ( odpiraš in zapiraš dlani)

zaploskaj 1,2,3 (zaploskaš 3krat).

Odpri zapri, odpri zapri, ( odpiraš in zapiraš dlani)

Lezi, lezi kakor biba, (lezeš po roki do brade)

Brado požgečkaj (požgečkaš brado).

Ako usta se odpro HAM, (odpreš usta in rečeš ham)

hitro steci spet nazaj (stečeš po roki nazaj).

**KLIN KLAN**

Klin, klin, klan, dober dan (potrkamo po otrokovem kolenu),

So to usta vse pohrusta (vprašamo otroka).

Ne…to so kolena (rečemo ne in povemo)

usta pa so malo višje ( s prsti lezemo proti glavi)

v zgornjem delu hiše (s prsti požgečkamo pod brado in pokažemo usta).